मेरे छोटे शहर के एक परिवार में किसी मुद्दे को लेकर दो भाइयों में इतना मनमुटाव हुआ कि एक भाई ने न केवल दूसरे भाई पर, बल्कि पिता पर भी हाथ उठा दिया और घर छोड़ कर अलग हो गया। कुछ समय बाद उसी परिवार में बहन के विवाह का अवसर आया। उस आयोजन में घर से अलग हुआ भाई भी पहुंचा। कुछ हलचल तो हुई, लेकिन अनदेखी भी की गई। आगे जब उस भाई ने बहनोई की ओर शगुन का लिफाफा बढ़ाया तो दुल्हन बनी बैठी बहन ने ललकार कर शगुन लेने से इनकार कर दिया और वह लिफाफा स्वीकार नहीं किया गया। जाहिर है, वह एक पारिवारिक पर्व था और वहां बाजार की दखलंदाजी न होने के कारण यह अस्वीकृति संभव हो पाई। यहां आइपीएल के आयोजन को भी देश के एक पारिवारिक पर्व की तरह क्यों नहीं देखा जा सकता?